b'\n_START_ARTICLE_\nMelhior Lilija\n_START_SECTION_\n\xc5\xbdivljenje\n_START_PARAGRAPH_\nLeta 1922 je pri\xc5\xa1el v salezijanski zavod v Ver\xc5\xbeeju, kjer je kon\xc4\x8dal ni\xc5\xbejo gimnazijo. Od 1924 do 1925 je bil v noviciatu na Radni, kjer je naredil redovne zaobljube, potem se je odlo\xc4\x8dil za \xc5\xa1tudij teologije. 5. julija 1936 je bil v Ljubljani posve\xc4\x8den v duhovnika._NEWLINE_Najprej je slu\xc5\xbeboval kot vzgojitelj na Kodeljevem v Ljubljani in nato na Kne\xc5\xbeiji pri Zagrebu. Leta 1939 se je vrnil v Ljubljano, kjer je deloval na Rakovniku. Med delom z mladimi je kot navdu\xc5\xa1en \xc5\xa1portnik vzgojil nekaj talentov, ki so na tekmovanjih dosegali vidne uspehe. Dobro je igral klarinet in bil ob svojem zna\xc4\x8daju priljubljen pri mladih. Februarja 1944 je nadome\xc5\xa1\xc4\x8dal \xc5\xbeupnika v \xc5\xa0kocjanu pri Turjaku. V za\xc4\x8detku novembra so ga s seboj odpeljale partizanske enote, ki so se umikale pred nem\xc5\xa1ko vojsko. Kasneje se je izvedelo, da so ga odpeljali z drugmi jetniki v Belo krajino, kjer naj bi bil usmr\xc4\x8den 15. novembra, navajajo pa tudi datum 24. november in kraj \xc4\x8crnomelj.'